# รู้ทันมะเร็ง : พาพ่อไปตรวจมะเร็ง

## รู้ทันมะเร็ง : พาพ่อไปตรวจมะเร็งกันเถอะ : นพ.วีรวุฒิ อิ่มสำราญ

                          เดือนธันวาคมเดือนของคุณพ่อ ปีนี้นับเป็นปีมหามงคลที่พระบาทสมเด็จพระเจ้าอยู่หัวพ่อหลวงของปวงชนชาวไทยพระชนมายุครบ 85 พรรษาเสด็จออกมหาสมาคม ณ สีหบัญชร พระที่นั่งอนันตสมาคมนำความปลาบปลื้มมาสู่พสกนิกรไพร่ฟ้าประชาชนที่มากันเนืองแน่นเต็มลานพระบรมรูปทรงม้าและถนนราชดำเนิน นอกจากนั้นเดือนนี้พระองค์ยังเสด็จฯ ไปตามสถานที่ต่างๆ หลายแห่งไม่ว่าจะเป็นสวนสมเด็จย่า ร้านโกลด์เด้นเพลส พี่น้องชาวไทยที่เห็นภาพข่าวต่างก็มีความสุขมีกำลังใจกันถ้วนหน้า ก็อย่าลืมหันกลับมาดูแลคุณพ่อที่บ้านพาไปตรวจสุขภาพตรวจมะเร็งประจำปีซะเลยก็ดี

                          อันดับแรกสำหรับชายสูงอายุ มะเร็งของเฉพาะเพศชายที่มีแนวโน้มพบบ่อยมากขึ้นในช่วงหลังก็คือมะเร็งต่อมลูกหมาก ไม่ต้องรอให้ท่านมีอาการปัสสาวะไม่พุ่ง ปัสสาวะบ่อยปัสสาวะลำบาก พาท่านมาให้แพทย์ตรวจโดยใช้นิ้วคลำต่อมลูกหมากทางทวารหนัก เจาะเลือดหาค่าพีเอสเอ ตรวจอัลตราซาวนด์ทางทวารหนักเพื่อดูต่อมลูกหมากให้ละเอียด อันดับต่อไปก็มะเร็งตับและทางเดินน้ำดีแชมป์อันดับหนึ่งที่พบบ่อยที่สุดในชายไทย นอกจากเจาะเลือดดูการทำงานของตับ เจาะเลือดหาค่าสารบ่งชี้มะเร็งอัลฟ่าฟีโตโปรตีนหรือเอเอฟพี ตรวจอัลตราซาวนด์ดูตับและทางเดินน้ำดีแล้ว ที่มักมองข้ามกันก็คือการเจาะเลือดหาไวรัสตับอักเสบชนิดบีและซี เพราะเป็นสาเหตุของตับอักเสบเรื้อรังจนกลายเป็นตับแข็งและมะเร็งเซลล์ตับในที่สุด นอกเหนือจากการดื่มสุราที่ใครๆ ก็รู้ว่าเป็นสาเหตุของตับแข็งแล้ว ตามด้วยตรวจเอกซเรย์ปอดว่ามีเงาอะไรผิดปกติที่จะกลายเป็นมะเร็งปอดมะเร็งที่พบบ่อยอันดับสองหรือไม่ ตบท้ายด้วยการตรวจหาเม็ดเลือดแดงในอุจจาระ เพื่อดูว่ามีความผิดปกติอะไรในลำไส้ใหญ่และทวารหนักหรือไม่ โดยเฉพาะคุณพ่อทันสมัยยุคใหม่ที่มีแนวทางการดำเนินชีวิตแบบตะวันตกมากขึ้นที่ชอบกินอาหารไขมันสูงและไม่ค่อยออกกำลังกาย ก็มีความเสี่ยงต่อการเป็นมะเร็งลำไส้ใหญ่และทวารหนักมากกว่าคุณพ่อที่ใช้ชีวิตแบบไทยๆ กินข้าวกับน้ำพริกผักรวม ถ้าตรวจเจอเม็ดเลือดแดงก็อาจเป็นได้หลายโรคหลายภาวะตั้งแต่ริดสีดวงทวารหนัก แผลในลำไส้ ติ่งเนื้อ ลำไส้เป็นกระพุ้งและมะเร็ง ก็ต้องตรวจลำไส้ใหญ่และทวารหนักกันต่อไปด้วยการเอกซเรย์สวนแป้งหรือว่าจะส่องกล้องหรือจะเป็นการตรวจไฮเทคสุดก็ต้องเอกซเรย์คอมพิวเตอร์ที่เรียกว่าซีทีโคโลโนสโคปี้ก็ว่ากันไปตามกำลังทรัพย์ของแต่ละคน แค่นี้ก็ได้ตรวจมะเร็งหลักๆ 4 โรคที่พบกันบ่อยๆ แล้ว ส่วนมะเร็งเฉพาะเพศชายอื่นๆ ที่พบไม่บ่อย พวกมะเร็งองคชาตและมะเร็งอัณฑะก็ให้แพทย์ตรวจร่างกายทั่วไปก็น่าจะเพียงพอแล้ว

                          อย่ามัวแต่พาคุณพ่อไปกินไปเที่ยวอย่างเดียวจนเพลินนะครับ อยากให้คุณพ่ออายุยืนสุขภาพแข็งแรงอยู่กับเรานานๆ นอกจากคุณพ่อต้องดูแลรักษาสุขภาพด้วยตัวเองแล้ว คุณลูกก็อย่าลืมหมั่นพาคุณพ่อไปตรวจสุขภาพตรวจมะเร็งอย่างสม่ำเสมอ จะถือเอาเดือนธันวาคมของทุกปีพาพ่อไปตรวจมะเร็งประจำปีก็ยิ่งดีครับ ไม่ต้องรอให้ท่านมีอาการก่อนแล้วค่อยพาไปตรวจและที่สำคัญอย่าผัดวันประกันพรุ่งเลยนะครับ คุณลูกหลายคนต้องรู้สึกผิดติดตัวไปตลอดชีวิตเพราะไม่สนใจดูแลสุขภาพพ่อให้ดีตอนที่ท่านยังมีชีวิตอยู่ มารู้ว่าพ่อเป็นโรคร้ายเมื่อสายรักษาอะไรไม่ได้แล้ว ส่วนคุณพ่อวัยยังหนุ่มก็อย่าประมาทเช่นกัน ไม่ต้องรอให้ลูกโตก่อนค่อยพาไป พาตัวเองเข้าไปตรวจสุขภาพตรวจมะเร็งกันด้วย คิดเสียว่าถ้าเป็นอะไรรู้ก่อนรักษาก่อนมีโอกาสหายขาดมาก จะได้มีเวลาอยู่กับลูก ดูแลลูกเติบโตต่อไปให้นานๆ นะครับ...เชื่อผมสิ

--------------------

(รู้ทันมะเร็ง : พาพ่อไปตรวจมะเร็งกันเถอะ : นพ.วีรวุฒิ อิ่มสำราญ)